Tulbagh-moord: Beskuldigdes Junie in hooggeregshof | Netwerk24
Tulbagh-moord: Beskuldigdes Junie in hooggeregshof
Deur Jana Breytenbach 09 April 2021 12:31
Die vier beskuldigdes in die moord op 'n dokter van Tulbagh sal in Junie in die hooggeregshof in Kaapstad verskyn.
Aiden Abels (27), Justin Adonis (30), André Gouws (30) en Desire Goeieman (18) het Donderdag in die landdroshof in Tulbagh verskyn waar die saak na die hooggeregshof oorgeplaas is. Hulle staan tereg op die moord van dr. Roelof Botha (59) op 1 Junie verlede jaar.
Eric Ntabazalila, woordvoerder van die Nasionale Vervolgingsgesag, het bevestig die saak is vir 'n voorverhoor tot 4 Junie uitgestel. Die saak sou op 30 Maart oorgeplaas word, maar dit is weens die beskikbaarheid van 'n tolk vertraag.
Soos vroeër berig, is Botha se lyk op 1 Junie verlede jaar omstreeks 18:30 langs die Schalkenbosch-pad buite Tulbagh gekry. Hy is met 'n skerp voorwerp, vermoedelik die lem van 'n skaapskêr, doodgesteek.
Die beskuldigdes is op 2 Junie in die Chris Hani-woonbuurt in hegtenis geneem.
Botha was 'n huisdokter met sy eie praktyk. Hy was glo die betrokke dag in 'n wildkamp langs die Schalkenbosch-pad net buite die dorp waar hy gaan kleiduif skiet het. Daar is na bewering onder meer sebras in die kamp en Botha het gesien hoe honde die sebras jaag. Hy het toe glo op die honde geskiet, na sy voertuig teruggekeer en sy wapen en kleiduifmasjien in die voertuig gelaai. Hierna het hy 'n telefoonoproep gemaak en is toe oorval.